WRTH FEDD NELI, 


Ddydd Pen Blwydd ei Marw (Medi y 9fed, 1911). 


Is y Groes* a garai hi, 
Yma, un ŵyl, huna'm Neli. 


Mawr yw f'ingoedd marw fangel : 
Pêr a hoff oedd,—pur, a ffêl, 
Gostyngedig, diddig, da, 

Y ddewr fun hardd, a'r fwyna'. 
Oedd ddedwydd Gymraes ddidwyll, 
A gadwai'i phen gyda'i phwyll; 
Diffynnai,— siaradai'r iaith 

Er hy' drais pob rhodresiaith, 

A sêl loew'i hoes lawen 

Yn gainc aur ieuainc a hen. 


Ddi-wth ei ffordd, waith a ffydd ; 
Distaw gryf dyst i grefydd, 

A phêr sawr y swil lili 

Yn hoen nefol o'i hol hi ; 

Ei 'rhan'' oedd ' dda,'' rïain ddiwair ; 
Gelyn y gau, galon a gair ; 

Ac aeres hedd—cares sant ; 
Llawdde, a'i chelf yn llwyddiant ; 
Diddan wrth bentan y bu, 

A'i thalent lonnai 'i theulu ; 
Rhag diniwait enaid hon 

'E giliai drwg o'r galon. 


* Oroes Geltig. 


Un wisgi, wên, gain osgo, 

O addwyn fryd ddenai fro: 

O law Dduw yn syml hi ddaeth, 

A'i heirdd wenau'n farddoniaeth ; 

Uwch ei hael, nef iach o hyd 

Loewai oedfa hil adfyd ; 

Diymwybod ei hymaberth, 

A'i llaw a wnae â'i holl nerth, 

A'i bywyd, mal byw awen, 

D'rawai gord ei rhywiog wên. 

Duwies swyn,—seml Enid serch,— 

Fy Ngwynfa oedd fy ngwenferch, 

A'i gwên fy haul gwynnaf o hyd, 

A Haf mwyaf fy mywyd. 

Ond ow'r golled! a'i hargyllaeth !— 

Ebrwydd fy Haf yn Aeaf wnaeth— 

Gaeaf ing !—gwywai f'angel ! 

Boddaf yn nos bedd fy Nel. 

A hi yn hoew'i hegnïon, 

Wylaf weled tynghed hon : 

O Gil Hedd hi i gôl Ing 

A darfodd Angeu durfing. 

Erchyll air !—'' ei cholli hi !— 

Dager Siom! Deigr sy imi! 

Mwy, alaw Siom eilia Serch 

Dan wyw lwyn dain ei lannerch ; 

Uwch annwyl lwch Nel, ei hedd 

Yn weddw ddaw i'w ddiwedd. 

Tewaist, Nel, is y tywod ; 

Ag yn dy fedd gwae in' dy fod ! 
IFANO. 





